VEGA præsenterer:**Barselona køler ned i melankoliens dystre mørke**Danske Barselona skruer ned for varmen og op for kulden, når de nysgerrigt undersøger melankolien i VEGA d. 24. oktober.

Den produktive duo er nu klar til at udgive hele to album på en og samme dag den 15. marts. Drengene udsendte for kort tid siden de sprøde popsingler ”Har været på vingerne” og ”Bankende Hjerter”, som tegner et ganske lovende billede for de kommende udgivelser.

Barselona, der består af Rud Aslak og Rasmus Theodor, er historien om et ungt DIY-band, som på rekordtid blev et af de mest lovende navne på den danske musikscene. Med kun tre mixtapes formåede bandet at spille en række udsolgte koncerter rundt i hele landet.

Siden er det kun gået fremad og deres energiske, men inderlige livekoncerter, er blevet et trademark. På Spot Festival 2018 fik det unge band femstjernede anmeldelser over hele linjen.

Bandet udgav sidste år singlen ”Fra Wien Til Rom”, hvor de åbner op for et nyt kapitel. Det peger i retning af en udvikling, som tydeligt kan mærkes. De er godt på vej til at blive et af de absolut stærkeste nye navne herhjemme.  
  
Barselona har på deres tidligere udgivelser været gode til at forny sig selv, på en måde hvor de har turdet gå i nye retninger og eksperimenteret med både genrer og stemninger. Singlen ”Fra Wien Til Rom” symboliserer i høj grad den musikalske nysgerrighed, men peger i en mere dyster og organisk retning.

**Fakta om koncerten:**Barselona (DK)  
Torsdag d. 24. oktober kl. 20.00  
Store VEGA, Enghavevej 40, 1674 København V  
Billetpris: 175 kr. + gebyr  
Billetsalget starter tirsdag den 12. marts via VEGA.dk og Ticketmaster